डीडवाना | श्री आदर्श सरस्वती सेवा समिति डीडवाना व राजस्थान मेडिकेयर रिलीफ सोसायटी द्वारा एवं अंधता निवारण समिति के तत्वावधान में मंगलवार को निशुल्क लैंस प्रत्यारोपण नेत्र चिकित्सा शिविर का शुभारंभ कोलिया बगीची के संत खेमदास महाराज के सान्निध्य में होगा। समिति अध्यक्ष नीतेश बाजारी ने बताया कि जुगलकिशोर देईदानका की स्मृति में देईदानका परिवार द्वारा चौथी बार निशुल्क लैंस प्रत्यारोपण व नेत्र चिकित्सा शिविर का आयोजन किया जा रहा है। शिविर में नेत्र चिकित्सक डॉ. प्रदीप गुप्ता, डॉ. सुशील कुमार आत्रेय, डॉ. लुकमान अपनी सेवाएं देंगे। वहीं नाक, कान व गला रोग विशेषज्ञ डॉ. वीके गुप्ता द्वारा भी रोगियों को निशुल्क परामर्श दिया जाएगा। शिविर की तैयारियों को लेकर बैठक का आयोजन हुआ। समिति के बनवारी मोट ने बताया कि शिविर में रोगियों के भोजन, आवास व दवाओं की नि:शुल्क व्यवस्था रहेगी। बैठक में आवास व्यवस्था, ओपीडी पंजीयन, वित्त समिति, सलाहकार समिति, दवा वितरण समिति का गठन किया एवं अधिक से अधिक ऑपरेशन करवाकर मरीजों को सुविधाएं देने पर चर्चा की। बैठक में कमल भारुका, अशोक घोड़ावत, अरुण अग्रवाल, लोकेश अग्रवाल, निखिल मित्तल, भरत मोदी, राहुल रुवटिया, कमल मोट, श्रवण नायक, रामेश्वर तूनवाल, विजय भारुका, पंकज गोयल, निर्मल देईदानका, संजय सेन, सुनील बगड़िया, दीनदयाल काकड़ा, विजय ओझा, राहुल मोदी, मुकेश अग्रवाल सहित अनेक कार्यकर्ता उपस्थित थे।